Un bărbat de 39 de ani a fost reținut de polițiști, în urma unui scandal pe care l-a provocat în trafic.
Pe 01 martie, în jurul orei 22.00, un bărbat de 39 de ani din comuna Berzunți, în timp ce conducea un autoturism în localitate, ar fi avut unele discuții contradictorii legate de prioritatea de trecere pe un sector de drum îngustat, cu un alt conducător auto în vârstă de 27 de ani.
În urma discuțiilor, bărbatul de 39 de ani l-ar fi lovit pe celălalt conducător auto, totodată provocând distrugeri la ambele autoturisme.
Polițiștii i-au testat cu aparatul etilometru pe ambii conducători auto, rezultatul fiind negativ pentru tânărul de 27 de ani, iar în cazul bărbatului de 39 de ani a rezultat o valoare de 0,81 mg/l alcool pur în aerul expirat, acesta fiind transportat la spital unde i-au fost prelevate mostre biologice de sânge în vederea stabilirii cu exactitate a alcoolemiei.
După administrarea probatoriului, polițiștii au dispus reținerea celui în cauză pentru 24 de ore și l-au introdus în Arestul IPJ Bacău. Cercetările sunt continuate în cadrul unui dosar penal sub aspectul săvârșirii infracțiunilor de loviri sau alte violențe, distrugere și conducerea pe drumurile publice a
unui autovehicul sub influența alcoolului.